2001E0554 — SL — 21.12.2006 — 001.001

Ta dokument je mišljen zgolj kot dokumentacijsko orodje in institucije za njegovo vsebino ne prevzemajo nobene odgovornosti

►B SKUPNI UKREP SVETA z dne 20. julija 2001 o ustanovitvi Inštituta Evropske unije za varnostne študije (2001/554/SZVP) (UL L 200, 25.7.2001, p.1)

spremenjena z:





popravljena z:









▼B

SKUPNI UKREP SVETA

z dne 20. julija 2001

o ustanovitvi Inštituta Evropske unije za varnostne študije

(2001/554/SZVP)







SVET EVROPSKE UNIJE JE – ob upoštevanju Pogodbe o Evropski uniji in zlasti člena 14 Pogodbe, ob upoštevanju naslednjega: (1) 10. novembra 2000 je Svet dal načelno soglasje o ustanovitvi Inštituta za varnostne študije, ki združuje bistvene značilnosti sedanjih struktur Zahodnoevropske unije (ZEU). (2) Ustanovitev Inštituta za varnostne študije v okviru Evropske unije bo v pomoč pri izvajanju skupne zunanje in varnostne politike (SZVP) in zlasti evropske varnostne in obrambne politike (EVOP). (3) Statut in struktura inštituta mu morata omogočati odzivanje na zahteve Evropske unije in njenih držav članic ter izpolnjevanje nalog v tesnem sodelovanju s Skupnostjo, nacionalnimi in mednarodnimi institucijami. (4) Inštitut za varnostne študije Evropske unije mora biti pravna oseba in delati v popolni intelektualni neodvisnosti ob hkratnem vzdrževanju tesnih stikov s Svetom in ob pravilnem upoštevanju splošne politične odgovornosti Evropske unije in njenih institucij – ob upoštevanju naslednjega: SPREJEL NASLEDNJI SKUPNI UKREP:







Člen 1

Ustanovitev

1. Ustanovi se Inštitut za varnostne študije Evropske unije (EUISS), v nadaljnjem besedilu „inštitut“. Delovati začne 1. januarja 2002.

2. Inštitut ima svoj sedež v Parizu.

3. Začetno infrastrukturo priskrbi ZEU.

▼C1

Člen 2

Naloge

Inštitut v skladu z Evropsko varnostno strategijo prispeva k razvoju SZVP in zlasti EVOP. V ta namen opravlja akademske raziskave in politične analize, pripravlja seminarje ter na tem področju opravlja informacijske in komunikacijske dejavnosti. Inštitut s svojim delom med drugim prispeva tudi k transatlantskemu dialogu. Njegovo delo vključuje mrežo izmenjav z drugimi raziskovalnimi inštituti in raziskovalnimi skupinami v Evropski uniji in zunaj nje. Delovni rezultati inštituta se razširjajo v najširšem možnem obsegu, razen tajnih podatkov, za katere se uporabljajo predpisi Sveta o varovanju tajnosti, kakor so določeni v Sklepu 2001/264/ES ( 1 ).

▼B

Člen 3

Politični nadzor

Politični in varnostni odbor v skladu s svojimi dolžnostmi do SZVP in zlasti EVOP izvaja politični nadzor nad dejavnostmi inštituta, ne da bi vplival na intelektualno neodvisnost inštituta pri izvajanju raziskovalne in seminarske dejavnosti.

Člen 4

Pravna oseba

Inštitut je pravna oseba, za potrebno izvajanje funkcij in doseganje ciljev. Vsaka država članica sprejme ukrepe, ki inštitutu omogočajo pridobitev pravne sposobnosti, kakršno imajo za to pravne osebe po njihovih nacionalnih zakonodajah; inštitut zlasti lahko pridobi ali razpolaga s premičnim ali nepremičnim premoženjem in nastopa kot stranka v sodnih postopkih. Inštitut nima dobičkonosnih ciljev.

Člen 5

Upravni odbor

1. Inštitut ima upravni odbor, ki potrjuje letni in dolgoročni program dela ter ustrezen proračun. Upravni odbor je forum, pristojen za obravnavanje vprašanj o delovanju inštituta in osebju.

2. Upravnemu odboru predseduje generalni sekretar/visoki predstavnik ali v primeru njegove odsotnosti njegov namestnik. Generalni sekretar/visoki predstavnik o delu upravnega odbora poroča Svetu.

3. Upravni odbor sestavljajo predstavniki, ki jih imenujejo države članice, in član, ki ga določi Komisija. Vsakega člana upravnega odbora lahko zastopa ali spremlja namestnik. Odločbe o imenovanju, ki jih odobrijo države članice ali Komisija, se naslovijo na generalnega sekretarja/visokega predstavnika.

4. Direktor inštituta ali njegov predstavnik je praviloma navzoč na sestankih upravnega odbora. Na sestankih upravnega odbora sta lahko navzoča tudi generalni direktor Vojaškega štaba in predsednik Vojaškega odbora ali njuni zastopniki.

▼M1

5. Odločitve upravnega odbora se sprejemajo s kvalificirano večino predstavnikov držav članic, pri čemer se glasovi ponderirajo v skladu s tretjim pododstavkom člena 23(2) Pogodbe, brez poseganja v člen 12(2) tega skupnega ukrepa. Upravni odbor sprejme svoj poslovnik.

▼B

6. Upravni odbor se lahko odloči za ustanovitev začasnih delovnih skupin ali stalnih odborov, sestavljenih po istem načelu kakor upravni odbor, za obravnavanje posebnih tem ali vprašanj glede na njegove splošne pristojnosti in pod njegovim nadzorom. Odločitev o ustanovitvi takih skupin ali odborov mora določati njihove naloge, sestavo in trajanje.

7. Upravni odbor sklicuje predsednik vsaj dvakrat na leto in na zahtevo vsaj ene tretjine njegovih članov.

Člen 6

Direktor

1. Upravni odbor imenuje direktorja inštituta, ki je izbran med državljani držav članic. Države članice predložijo kandidature generalnemu sekretarju/visokemu predstavniku, ki jih pošlje upravnemu odboru. Direktor je imenovan za tri leta z enkratno možnostjo podaljšanja za dve leti.

2. Direktor je pristojen za zaposlovanje vsega drugega osebja inštituta. Člani upravnega odbora so o imenovanju raziskovalcev obveščeni vnaprej.

3. Direktor zagotavlja izvajanje nalog inštituta v skladu s členom 2. Direktor skrbi tudi za visoko raven strokovnosti in profesionalnosti inštituta ter za učinkovito in uspešno izvajanje njegovih nalog.

Direktor je odgovoren za:

— sestavo letnega programa dela inštituta in letnega poročila o dejavnosti inštituta;

— pripravo dela upravnega odbora, zlasti osnutka letnega programa dela inštituta;

— vsakodnevno upravljanje inštituta;

— vse zadeve v zvezi z osebjem;

— pripravo poročila o prihodkih in odhodkih ter izvajanje proračuna inštituta;

— obveščanje Političnega in varnostnega odbora o letnem programu dela;

— zagotavljanje stikov in tesnega sodelovanja s Skupnostjo, nacionalnimi in mednarodnimi institucijami na navedenih področjih.

▼C1

3a. Če upravni odbor ob upoštevanju finančnih posledic in po sprejetju letnega proračuna s soglasjem predstavnikov držav članic tako sklene, lahko zlasti pri izvajanju nalog inštituta v skladu s členom 2 direktorju pomaga namestnik direktorja.

Namestnika direktorja imenuje direktor po odobritvi upravnega odbora. Namestnik direktorja je imenovan za obdobje treh let, z enkratno možnostjo podaljšanja mandata za tri leta.

▼B

4. Glede na dogovorjeni načrt dela in proračuna inštituta je direktor pristojen za sklepanje pogodb, zaposlovanje osebja, ki je odobreno v proračunu, in vse potrebne izdatke za delovanje inštituta.

5. Direktor pripravi letno poročilo o dejavnosti inštituta do 31. marca naslednjega leta. Poročilo pošlje upravnemu odboru in Svetu, ki poročilo pošlje Evropskemu parlamentu, Komisiji in državam članicam.

6. Direktor je za svoje delo odgovoren upravnemu odboru.

7. Direktor je pravni zastopnik inštituta.

▼M1

Člen 7

Osebje

1. Osebje inštituta, ki ga sestavljajo raziskovalci in administrativno osebje, ima status pogodbeno zaposlenih članov osebja in je izbrano med državljani držav članic.

2. Raziskovalci inštituta in namestnik direktorja so izbrani na podlagi zaslug in akademske strokovnosti na področju SZVP in zlasti EVOP s poštenimi in preglednimi razpisnimi postopki.

▼B

Člen 8

Določbe v zvezi z osebjem

Določbe osebju inštituta predpiše Svet na priporočilo direktorja.

Člen 9

Intelektualna neodvisnost

Direktor in raziskovalci so pri izvajanju raziskav inštituta in seminarski dejavnosti intelektualno neodvisni.

▼M1

Člen 10

Program dela

1. Direktor do 30. septembra vsakega leta pripravi osnutek letnega programa dela za naslednje leto in ga skupaj z okvirnimi dolgoročnimi načrti za naslednja leta predloži upravnemu odboru.

2. Upravni odbor do 30. novembra vsakega leta odobri letni program dela.

▼B

Člen 11

Proračun

1. Vsi posamezni prihodki in odhodki inštituta se vključijo v ocene za vsako finančno leto, ki ustreza koledarskemu letu, in se pri teh ocenah upoštevajo ter prikažejo v proračunu inštituta, ki vsebuje seznam osebja.

2. Prihodki in odhodki, prikazani v proračunu inštituta, so uravnoteženi.

▼M1

3. Prihodki inštituta so sestavljeni iz prispevkov držav članic glede na lestvico bruto nacionalnega dohodka (BND). S soglasjem direktorja se lahko za posebne dejavnosti sprejemajo dodatni prispevki posameznih držav članic ali iz drugih virov.

Člen 12

Proračunski postopek

1. Direktor do 30. septembra vsakega leta predloži upravnemu odboru predlog letnega proračuna inštituta, ki obsega upravne odhodke, operativne odhodke in pričakovane prihodke za naslednje finančno leto.

2. Upravni odbor odobri letni proračun inštituta s soglasjem predstavnikov držav članic do 30. novembra vsakega leta.

3. V primeru neizogibnih, izrednih ali nepredvidenih okoliščin lahko direktor upravnemu odboru predloži predlog spremembe proračuna. Upravni odbor z ustreznim upoštevanjem nujnosti zadeve s soglasjem predstavnikov držav članic odobri spremembo proračuna.

▼B

Člen 13

Nadzor nad proračunom

1. Nadzor nad obveznostmi in izplačili odhodkov ter evidentiranje in zbiranje vseh prihodkov izvaja neodvisni finančni nadzornik, ki ga imenuje upravni odbor.

2. Do 31. marca vsakega leta direktor Svetu in upravnemu odboru predloži podrobne izkaze vseh prihodkov in odhodkov iz preteklega finančnega leta skupaj s poročilom o dejavnosti inštituta.

3. Upravni odbor direktorju izda potrdilo o izvrševanju proračuna.

Člen 14

Finančna pravila

Upravni odbor s privolitvijo Sveta na predlog direktorja sestavi podrobna finančna pravila, zlasti o postopku, ki ga je treba spoštovati pri sestavi in izvrševanju proračuna inštituta.

Člen 15

Privilegiji in imunitete

Za izvajanje nalog inštituta potrebni privilegiji in imunitete direktorja inštituta in njegovega osebja se določijo s sporazumom med državami članicami.

Člen 16

Pravna odgovornost

1. Pravna odgovornost inštituta se ureja z zakoni, ki veljajo za posamezno pogodbo.

2. Osebno odgovornost osebja do inštituta urejajo s tem povezane določbe, ki se uporabljajo za osebje inštituta.

▼M1

Člen 17

Začasno dodeljeno osebje

1. S soglasjem direktorja lahko države članice in tretje države inštitutu za določeno obdobje začasno dodelijo gostujoče raziskovalce za sodelovanje pri dejavnostih inštituta v skladu s členom 2.

2. S soglasjem direktorja se lahko strokovnjaki iz držav članic in uradniki institucij ali agencij Evropske unije dodelijo inštitutu za določeno obdobje, in sicer na delovna mesta znotraj organizacijske strukture inštituta in/ali za posebne naloge in projekte.

3. Člani osebja se lahko v skladu z določbami v zvezi z osebjem inštituta v interesu službe začasno dodelijo za določeno obdobje na delovno mesto zunaj inštituta.

4. Določbe v zvezi z začasno dodelitvijo sprejme upravni odbor na predlog direktorja.

▼B

Člen 18

Dostop do dokumentov

Upravni odbor na predlog direktorja do 30. junija 2002 sprejme pravila o dostopu javnosti do dokumentov inštituta ob upoštevanju načel in omejitev, določenih v Uredbi (ES) št. 1049/2001 Evropskega parlamenta in Sveta z dne 30. maja 2001 o dostopu javnosti do dokumentov Evropskega parlamenta, Sveta in Komisije ( 2 ).

▼M1

Člen 18a

Vključitev Komisije

Komisija je tesno vključena v delo inštituta. Inštitut po potrebi vzpostavi delovne odnose s Komisijo, da se na področjih v skupnem interesu izmenjuje strokovno znanje in mnenja.

▼M1

Člen 19

Poročanje

Generalni sekretar/visoki predstavnik do 31. julija 2011 Svetu predloži poročilo o delovanju inštituta in mu po potrebi priloži ustrezna priporočila za nadaljnji razvoj inštituta.

▼B

Člen 20

Prehodne določbe

▼M1 —————

▼B

3. Inštitut zamenja ZEU kot delodajalec osebja, zaposlenega 31. decembra 2001. Novi delodajalec spoštuje obveznosti iz veljavnih pogodb o zaposlitvi osebja, kakor jih določajo veljavni akti.

▼M1 —————

▼B

Člen 21

Ta skupni ukrep začne veljati z dnem sprejetja.

Člen 22

Ta skupni ukrep se objavi v Uradnem listu.